**RELACION**

**PËR**

**PROJEKTVENDIMIN**

 **PËR**

**PROPOZIMIN E PROJEKTLIGJIT “PËR NJË SHTESË NË LIGJIN NR. 7905, DATË 21.3.1995, ‘KODI PROCEDURËS PENALE I REPUBLIKËS SË SHQIPËRISË’, TË NDRYSHUAR”**

**I. QËLLIMI I PROJEKT VENDIMIT DHE OBJEKTIVAT QË SYNOHEN TË ARRIHEN**

Qeveria shqiptare ka ndërmarrë një proces gjithëpërfshirës të Këshillimit Kombëtar për Shqipërinë. Me një pyetësor drejtuar çdo shtetasi shqiptar, brenda dhe jashtë vendit, u zhvillua një kuvendim popullor, ku është marrë mendimin i qytetarëve mbi çështje me rëndësi strategjike për vendin, ekonominë, shoqërinë. Një ndër pyetjet drejtuar qytetarëve konsistonte në 9ështjen nëse duhen ashpërsuar dënimet për personat përsëritës në kryerjen e krimeve të rënda kundër personit, duke e dyfishuar dënimin për ta dhe duke hequr të drejtën e gjykimit të shkurtuar për autorët që kryejnë dhunë në familje dhe krime ndaj fëmijëve (pyetja nr. 2).

Si bazë arsyetuese për përcaktimin e kësaj pyetjeje, është parashikuar se kjo masë garanton që autorët përsëritës të krimeve të rënda kundër personit të marrin dënime edhe më të ashpra se ato që parashikojnë ligjet në fuqi, ndërkohë që personat që ushtrojnë dhunë në familje dhe krime kundër fëmijëve të mos kenë mundësi të përfitojnë ulje dënimi prej gjykimit të shkurtuar.

Në funksion të vlerësimit të nevojës e domosdoshmërisë së ndërmarrjes së nismës, si dhe ligjshmërisë së kësaj të fundit në raport me kuadrin ligjor në fuqi, Ministri i Drejtësisë ka ngritur grupin e brendshëm të punës me urdhrin nr. 140, datë 19.4.2022. Sipas parashikimeve të këtij urdhri, grupi i punës ka për detyrë hartimin e analizës mbi vlerësimin e mundësisë për ndërhyrje të mundshme në legjislacionin e fushës së drejtësisë, duke studiuar, nëse ka, edhe modele të vendeve të tjera, për ashpërsimin e dënimit për autorët përsëritës të veprave penale si dhe për përjashtimin nga e drejta për të kërkuar gjykim të shkurtuar për autorët e dhunës në familje dhe krimeve ndaj fëmijëve.

**II.VLERËSIMI I PROJEKT VENDIMIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE.**

Ky projektvendim nuk është i parashikuar në Programin e Përgjithshëm Analitik të Projektakteve për vitin 2022 për Ministrinë e Drejtësisë. Hartimi i këtij projektvendimi vjen si pasojë e procesit gjithëpërfshirës të Këshillimit Kombëtar (pyetja nr. 2).

**III. ARGUMENTIMI I PROJEKT VENDIMIT LIDHUR ME PËRPARËSITË, PROBLEMATIKAT DHE EFEKTET E PRITSHME**

Instituti i “gjykimit të shkurtuar” parashikohet nga nenet 403-406 të Kodit të Procedurës Penale, kur i pandehuri ka bërë kërkesë që të procedohet me këtë lloj gjykimi, nëse çmon se çështja mund të zgjidhet në gjendjen që janë aktet, vendos gjykimin e shkurtuar. Ky gjykim eviton fazën e hetimit gjyqësor, duke zhvilluar gjykimin në gjendjen që janë aktet duke mundësuar kështu mirëadministrimin e sistemit të drejtësisë. Duke qenë se autori i veprës penale kërkon që çështja të zgjidhet në gjendjen që janë aktet përfiton një ulje dënimi prej 1/3 të masës së dënimit që gjykata jep për veprën apo veprat penale të kryera.

Neni 403/1 i Kodit të Procedurës Penale parashikon:

*“1. Kërkesa për gjykimin e shkurtuar paraqitet nga i pandehuri ose mbrojtësi i tij me autorizim të posaçëm në seancën paraprake ose në seancë gjyqësore kur procedohet sipas nenit 400 dhe paragrafit 3, të nenit 406/ç, të këtij Kodi, me pasojë mospranimi.*

***2. Nuk lejohet kërkesa për gjykim të shkurtuar për veprat penale për të cilat parashikohet dënim me burgim të përjetshëm****.”*

Neni 406/1: “*1. Kur jep vendim dënimi gjykata e ul dënimin me burgim ose gjobë me një të tretën*”.

Nga përmbajtja e dispozitave të mësipërme rezulton se ky lloj gjykimi, i cilësuar nga legjislacioni procedural penal si formë e posaçme e procedimit gjyqësor ndryshon nga gjykimi i zakonshëm, për shkak se aplikohet vetëm mbi kërkesën e të pandehurit, e cila mund të paraqitet në seancë paraprake ose në seancë gjyqësore kur procedohet sipas rregullave për gjykimin e drejtpërdrejtë apo të kur është kundërshtuar urdhri penal. Ky lloj gjykimi ofron shpejtësi dhe ekonomi gjyqësore pasi ezauron formën e zakonshme procedurale të gjykimit. Gjithashtu, ky lloj gjykimi, nisur nga fakti që zbatohet vetëm në bazë të kërkimit të të pandehurit (karakteri vullnetar) në çdo rast të aplikimit të tij ka karakter shpërblyes, pra, nëse i pandehuri deklarohet fajtor për veprën penale për të cilën është akuzuar, gjykata i ul dënimin e dhënë me burgim ose gjobë në masën e 1/3 së dënimit.

Në kuadër të ndryshimeve të bërë me paketën e ligjeve të reformës në drejtësi, gjatë ndryshimeve që ka pësuar Kodi i Procedurës Penale me ligjin nr. 35/2017, janë prekur dhe dy dispozitat e cituara më lart, ku ndryshimi më i rëndësishëm lidhet me paragrafin e dytë të nenit 403 të Kodit të Procedurës Penale, që ndalon kërkesën për gjykim të shkurtuar për veprat penale për të cilat parashikohet dënim me burgim të përjetshëm.

Në relacionin shoqërues të ligjit nr. 35/2017, arsyetohet se: “*Ne nenin 406 është diskutuar ulja e përfitimit nga gjykimi i shkurtuar ne ose parashikimi për aplikimin e këtij riti gjykimi vetëm për një kategori te caktuar veprash penale, duke u përjashtuar veprat e renda, për te cilat është i nevojshëm zhvillimi i një gjykimi te zakonshëm, veçanërisht kjo ne situatën aktuale dhe besimin e ulet te publikut tek drejtësia. Kjo çështje i është lenë për vendimmarrje Komisionit te Ligjeve për sa kohe ka qëndrime te ndryshme.*”

Në këto kushte, instituti i gjykimit të shkurtuar, si një ndër llojet e gjykimeve të posaçme që njeh ligji ynë procedural-penal, është trajtuar dhe është përmirësuar gjatë procesit të thellë të reformës në drejtësi, duke marrë parasysh rrethanat objektive shoqërore.

I njëjti formulim i nenit 403/2 të Kodit të Procedurës Penale të RSH gjendet dhe në nenin 438/1-bis të Kodit të Procedurës Penale italian, sipas të cilit nuk lejohet gjykimi i shkurtuar për krimet që dënohen me burgim të përjetshëm (Ky parashikim në Kodin e Procedurës Penale të Italisë është realizuar në vijim të ndryshimeve të 2 prillit 2019, të cilët kanë hyrë në fuqi në 20 prill 2019 (ligji n. 33/2019). *Ratio* i këtyre ndryshimeve ka të bëjë me mospërfitimin e uljes së dënimit që vjen si pasojë e pranimit të gjykimit të shkurtuar dhe për t’u dhënë një përgjigje ndëshkuese veçanërisht të rëndë krimeve që bartin rrezikshmëri të theksuar shoqërore.

Nisur nga fakti se autorët e veprave penale përfitojnë një ulje dënimi për faktin e ndjekjes së këtij lloji gjykimi të posaçëm, ky institut përdoret rëndomtë dhe ka humbur qëllimin e tij për administrimin e çështjeve dhe të ngarkesës në sistemin e drejtësisë duke u shndërruar në një mjet për uljen e dënimit. Rrjedhimisht, në rastin e veprave penale të rënda që parashikojnë dënim me burgim të përjetshëm është parashikuar se kërkesa për gjykim të shkurtuar nuk mund të pranohet. Disa nene të Kodit Penal që parashikojnë krime ndaj të miturve, përcaktojnë dhe dënime me burgim të përjetshëm (nenet 79, germa a), 100/3, 101/3, 109/3, 128/b/4). Dënim me burgim të përjetshëm parashikohet dhe për krimin e “Vrasjes për shkak të marrëdhënieve familjare” (neni 79/c i Kodit Penal).

Nëse do të përdorej i njëjti arsyetim, dhe në kushtet kur kërkohet nga ana e publikut, mund të vendoset kriteri përjashtues në nenin 403 të Kodit të Procedurës Penale, për moslejim të kërkesës për gjykim të shkurtuar, edhe për krimin e “dhunës në familje” dhe për krimet ndaj të miturve. Nisur nga situata praktika mbi aplikimin e këtij instituti vlen të theksohet se për disa lloje veprash penale ky institut nuk duhet të aplikohet pasi nuk i shërben në vetvete qëllimit të dënimit penal.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI**

Ky projektvendim është hartuar në mbështetje të nenit 81, paragrafi 1, si dhe nenit 100 të Kushtetutës.

**V.VLERËSIMI I SHKALLËS SË PËRAFRIMIT ME ACQUIS e BASHKIMIT EUROPIAN (PËR PROJEKTAKET NORMATIVE)**

Ky projektvendim nuk synon përafrimin me *aqcuis* e Bashkimit Evropian).

**VI.PËRMBLEDHJE SHPJEGUESE E PËRMBAJTJES SË PROJEKTAKTIT**

Ky projektvendim përmban 1 pikë, e cila parashikon propozimin e projektligjit “Për një shtesë në ligjin nr. 7905, datë 21.3.1995, ‘Kodi Procedurës Penale i Republikës së Shqipërisë’, të ndryshuar”, i cili i bashkëlidhet këtij projektvendimi.

Projektligji që propozohet në vetvete është i përbërë nga një pikë e cila parashikon se në nenin 403, paragrafi i dytë, pas togfjalëshit “me burgim të përjetshëm” shtohet togfjalëshi “krimet e kryer ndaj viktimave të mitur si dhe për veprën penale të parashikuar nga neni 130/a i Kodit Penal”.

Nëpërmjet këtij parashikimi përcaktohet si element ndalues për zhvillimin e gjykimit të shkurtuar për personat që kryejnë krime ndaj të miturive si dhe personat që kryejnë veprën penale të dhunës në familje e cila parashikohet nga neni 130/a i Kodit Penal.

Në pikën e dytë të projektvendimit parashikohet fati i hyrjes në fuqi të projektvendimit i cili hyn në fuqi menjëherë.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet dhe organet që ngarkohen për zbatimin e aktit që propozohet janë organet e sistemit gjyqësor.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTVENDIMIT**

Projektvendimi është hartuar nga Ministria e Drejtësisë.

**IX. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektvendim nuk shoqërohet me efekte financiare në buxhetin e shtetit.

**MINISTRI**

**Ulsi Manja**